  Виталий Пронин КонвейерШкола бере Фаялэн но, Валялэн но, Катилэн но бухгалтер луэмзы потэм. Нылъёс ӵош дышетскизы бухгалтеръёсты дасясь курсъёсын. Нырысь ик аслыз уж шедьтӥз Фая. Магазинысьтызы бухгалтерзы, Наталля, декретэ потэм, интыяз кутӥзы Фаяез.Нылаш ар пала но ужаса ӧз вутты - секытэн луиз. Таяз учыре Валялы удалтӥз - со бухгалтер луиз. Но маке ӧвӧл со - Валя но ӝоген туп кадь питырскиз. Директорзы Шоумянов нылмурт шоры быльк! учкиз но декретэ келяз.Табере Катилэн черодэз вуиз. Марысь мар ке, тазэ Наталля ачиз воштоз, вылды, декретысь потыса. Тӥни озьы улон питран берга Шоумянов кивалтэм улсын.Быземед потӥз кеУрдэм майыг кадь пизы шоры учкыса, Юрмегов кузпалъёс малпазы: тае Выль ар азьын одно ик кышнояно. Машинаязы пуксьыса, пиенызы Кесэггуртэ Корепановъёс доры шонтӥзы. Лыктэм мугзэс тодыса, татын соосты ӵыжы-выжыоссэс кадь шуныт пумитазы: чай пӧсятӥзы, ӝӧк выл тыр сиён-юон пуктӥзы.Куноос пизэс дотово ушъязы. Со, пе, милям косэмез-дэмламез уг витьы, ваньзэ ачиз лэсьтэ: керттӥське, вуриське, пудо пыртэ-поттэ, скал кыске, дӥсьсэ но ачиз миське, сиён пӧраны яратэ. Кузёос но бере ӧз кыле, нылзылэсь ӟеч сямъёссэ вераса.Ныллы синмаськон мылкыдын Юрмеговъёс кошкыны дасяськизы. Машинаязы пуксьыса, паймизы: кен луонзы соосты отын возьма ини. Машинаысь потыны но уг малпа, али ик дорады мыно, шуэ. Тӥ, пе, мыным туж кельшиды.Юрмеговъёс бакомизы. Мар карод, курано нылэз машинаысь кужмысь уд потты.Иназ луизУльча кенер вӧзысь ӟус вылэ кык песятайёс пуксизы но тамаксэс кенжытӥзы.- Я, Петро, мадиськы ини, кыӵе-мар улӥськод-вылӥськод? Учкисько ке, тон тэк пукыны уд чидаськы кадь, ялан бызьылӥськод, - шуэ Митрей.- Эн но вера, пенсие потыса но гань-гань шутэтскыны дыры уг окмылы, ялан дышетскисько.- Дышетскиськод?!- Мар паймиськод? Век живи, век учись, шуо ӟучъёс. Соин ик пересе монэ ялан дышетыны выре, тэк пукыны маза уг сёты. Туннэ но вазь ӵукна ик, бадӟым сумказэ кутыса, базаре кошкиз. Йӧл но картофка плита вылын, бертытозям соиз но, таиз но быректэмын но пӧзьтэмын мед луоз, шуиз. Шаньги, пе, пӧрало. Нош мон телевизорен сэрен плита сярысь копак вунэтӥ. Ӵын луэмысь кухняе ури-бери пыри но: йӧл уртчыса плитаез но, кухняез но пылатэм, картофка номырлы ярантэм супырӟем-сутскем.- Э-э, юлтоше, ляб дышетэ вылэм тонэ пересед, - шуэ Митрей. - Мынамез, таӵе суредэз-югдурез адӟыса, воксё урмысал, кияз ухват кутысал.- Мынамез но кияз погыльтон кутыны дыртэ. Дышетэмез куд-ог дыръя иназ мынэ. Сутскем, уртчем бервылэз октӥ-калтӥ но, пересе бертытозь, выльысь йӧл быректӥ, картофка пӧзьтӥ. Тани табере тонэн ганяк пукисько.Николай Тебетеев  